
R A P O R T

asupra propunerii legislative pentru modificarea art.174 din Legea nr.19/2000 privind sistemul public de pensii şi alte drepturi de asigurări sociale
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 90 din 28 februarie 2007, cu dezbaterea pe fond în procedură obişnuită a  propunerii legislative pentru modificarea art.174 din Legea nr.19/2000 privind sistemul public de pensii şi alte drepturi de asigurări sociale.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1277/20.09.2006)

· avizul negativ al Consiliului Economic şi Social (nr.2208/11.09.2006)
· avizul negativ al Comisiei juridice, de disciplină şi imunităţi (nr.31/192/07.03.2007) 
· punctul de vedere negativ al Guvernului (nr.3125/18.10.2006).
Propunerea legislativă are ca obiect de reglementare modificarea art.174 al Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în scopul trecerii în proprietatea Uniunii Naţionale a Producătorilor Agricoli din România, a caselor de odihnă şi tratament ale ţărănimii şi a patrimoniului fostei Uniuni Naţionale a Cooperativelor Agricole de Producţie şi al uniunilor sale judeţene.
Comisia propune Plenului Camerei Deputaţilor respingerea iniţiativei legislative din următoarele considerente:
Prin Legea nr.80/1992 privind pensiile şi alte drepturi de asigurări sociale ale agricultorilor s-a aprobat trecerea în administrarea Ministerului Muncii, Solidarităţii Sociale şi Familiei a celor 13 unităţi de tratament balnear al agricultorilor, până la clarificarea situaţiei lor juridice, cu respectarea destinaţiei pentru care au fost înfiinţate. Ministerul Muncii, Solidarităţii Sociale şi Familiei a administrat cele 13 unităţi în perioada 1999-2001, an în care – prin intrarea în vigoare a Legii nr.19/2000 – au trecut în proprietatea Casei Naţionale de Pensii şi Alte Drepturi de Asigurări Sociale, fiind coordonate de o direcţie din structura acestei instituţii, cheltuielile cu funcţionarea ei fiind suportate din bugetul statului, iar din anul 2001 din bugetul de asigurări sociale.


Organizaţia neguvernamentală menţionată în propunerea legislativă pentru preluarea în proprietate a celor 13 UTB nu este reprezentativă la nivel naţional, întrucât mai sunt cel puţin 2 organizaţii care pretind ca sunt reprezentantele agricultorilor, şi anume PROPACT şi LAPAR, motiv ce ar crea dispute şi chiar contestaţii în justiţie, cu privire la preluarea acestui patrimoniu. 

2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterile care au avut loc în şedinţa comisiei din 22 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei

· d-na Georgeta Bratu – director, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

